Toshkent davlat stomatologiya institutini tashkil etish toʻgʻrisida
(resolution, 2021-12-25)

Stomatologiya sohasidagi yuqori malakali tibbiyot kadrlarini xalqaro talablar va standartlar darajasida tayyorlashni yanada takomillashtirish, taʼlim jarayonini tashkil qilishning zamonaviy talablariga mos keladigan oʻquv va moddiy-texnika bazasini mustahkamlash va rivojlantirish, ilgʻor axborot-kommunikatsiya va taʼlim texnologiyalarini joriy etish, boʻlgʻusi stomatolog mutaxassislarning nazariy tayyorgarligini ular oʻrganayotgan amaliy koʻnikmalar bilan chambarchas bogʻlagan holda olib borilishini taʼminlash maqsadida: 1. Oʻzbekiston Respublikasi Sogʻliqni saqlash vazirligi, Oliy va oʻrta maxsus taʼlim vazirligi, Iqtisodiyot vazirligi va Moliya vazirligining: Toshkent tibbiyot akademiyasining stomatologiya fakulteti negizida Toshkent davlat stomatologiya institutini tashkil etish; Toshkent davlat stomatologiya instituti huzurida Stomatologiya va yuz-jagʻ jarrohligi ilmiy-amaliy markazini tashkil etish toʻgʻrisidagi takliflari qabul qilinsin. 2. Quyidagilar Toshkent davlat stomatologiya instituti faoliyatining asosiy yoʻnalishlari etib belgilansin; zamonaviy talablarga mos keladigan va hozirgi zamon stomatologiyasining ilgʻor texnologiyalarini egallagan stomatologiya sohasining yuqori malakali tibbiyot kadrlari va ilmiy mutaxassislarini tayyorlash; stomatologiya, yuz-jagʻ jarrohligi sohasi va boshqa yoʻnalishlarda, jumladan, biotexnologiyalar, hujayra va regenerativ tibbiyot sohalaridagi ilgʻor yutuqlardan foydalangan holda ilmiy-amaliy tadqiqotlar va ishlanmalarni amalga oshirish; institut klinikalari aholiga stomatologiya sohasida yuqori malakali davolash-profilaktika yordamini koʻrsatgan holda stomatologik kasalliklar diagnostikasi, profilaktikasi va ularni davolashning ilgʻor usullarini tatbiq etish; respublikaning oliy tibbiyot taʼlimi tizimida stomatologiya sohasi boʻyicha oʻquv jarayonini tashkil etishda zamonaviy taʼlim texnologiyalari asosida axborot va multimediya uskunalaridan foydalangan holda ilgʻor xorijiy tajribani joriy etish; stomatologiya sohasidagi tibbiyot mutaxassislari va oʻqituvchilarini tayyorlash, qayta tayyorlash hamda malakasini oshirishni tashkil etish. 3. Belgilab qoʻyilsinki, Toshkent davlat stomatologiya instituti huzuridagi Stomatologiya va yuz-jagʻ jarrohligi ilmiy-amaliy markazi: tish va ogʻiz boʻshligʻi kasalliklarini davolashning samarali usullarini ishlab chiqish, ilgʻor stomatologiya texnologiyalarini, shu jumladan yuz-jagʻ sohasidagi toʻqimalar va organlarni tiklash chogʻida osteoplastika, biologik va sunʼiy materiallarni qoʻllanish kabi texnologiyalarni joriy etish yuzasidan chuqur ilmiy izlanishlarni olib borish boʻyicha institutning asosiy tadqiqot boʻlinmasi hisoblanadi; xalqaro standartlarga muvofiq stomatologik kasalliklar diagnostikasi, profilaktikasi va ularni davolashning ilmiy-metodologik bazasi takomillashtirilishini taʼminlaydi va shunga asoslanib, stomatologiya sohasida davlat taʼlim standartlari, oʻquv rejalari va dasturlari, darsliklar va oʻquv-metodik qoʻllanmalarni ishlab chiqadi, shuningdek stomatolog-vrachlarni qayta tayyorlash va malakasini oshirish bilan shugʻullanadi. 5. Belgilansinki, 2014-yilda Toshkent tibbiyot akademiyasiga hamda stomatologiya yoʻnalishlari va mutaxassisliklari boʻyicha respublikaning boshqa oliy tibbiyot taʼlim muassasalariga hujjatlarini topshirgan va test sinovlaridan muvaffaqiyatli oʻtgan abituriyentlar Oʻzbekiston Respublikasi Prezidentining “2014/2015 oʻquv yilida Oʻzbekiston Respublikasining oliy taʼlim muassasalariga qabul toʻgʻrisida” 2014-yil 26-iyundagi PQ-2193-sonli qarori bilan tasdiqlangan qabul kvotalariga muvofiq Toshkent davlat stomatologiya instituti hamda uning filiallarining tegishli yoʻnalishlari va mutaxassisliklariga qabul qilinadilar. 6. Toshkent davlat stomatologiya institutini tashkil etish bilan bogʻliq tashkiliy masalalarni hal qilish uchun 2-ilovaga muvofiq tarkibda maxsus komissiya tuzilsin. Maxsus komissiya (R.S. Azimov) Oʻzbekiston Respublikasi Sogʻliqni saqlash vazirligi, Oliy va oʻrta maxsus taʼlim vazirligi bilan birgalikda bir oy muddatda: Toshkent davlat stomatologiya institutini tashkil etish va davlat roʻyxatidan oʻtkazish boʻyicha chora-tadbirlar kompleksini amalga oshirsin, ustav hujjatlarini ishlab chiqish va tasdiqlash, shuningdek institutning oʻquv yili boshidan toʻlaqonli faoliyat yuritishni taʼminlash borasidagi boshqa tashkiliy masalalarni hal etsin; Toshkent davlat tibbiyot akademiyasi va boshqa oliy tibbiyot taʼlimi muassasalarining tugatilayotgan stomatologiya fakultetlarining rahbar xodimlari va professor-oʻqituvchilar tarkibini belgilangan tartibda attestatsiyadan oʻtkazishni hamda Toshkent davlat stomatologiya instituti va uning filiallarini stomatologiya sohasida amaliy ish tajribasiga ega, oʻqitish va ilmiy-amaliy tadqiqotlar oʻtkazishning zamonaviy usullarini faol qoʻllaydigan yuqori malakali tashabbuskor kadrlar bilan taʼminlasin; zamonaviy taʼlim texnologiyalari, eng yangi axborot va oʻquv-laboratoriya asbob-uskunalarini joriy etish va ulardan keng foydalanish asosida oʻquv rejalari va dasturlarini yangilagan holda stomatologiya boʻyicha oʻquv jarayonini tashkil etishni tanqidiy tahlil qilsin va ilgʻor xorijiy tajribani hisobga olib qayta koʻrib chiqsin. 7. Oʻzbekiston Respublikasi Sogʻliqni saqlash vazirligi: Oliy va oʻrta maxsus taʼlim vazirligi bilan birgalikda Toshkent davlat stomatologiya instituti uchun 2014/2015 oʻquv yillarini boshlanishiga takomillashtirilgan davlat taʼlim standartlariga qatʼiyan mos keladigan, stomatologiyani rivojlantirishning zamonaviy talablariga javob beradigan yangi oʻquv rejalar va dasturlar ishlab chiqilishini taʼminlasin; bir oy muddatda Stomatologiya va yuz-jagʻ xirurgiyasi ilmiy-amaliy markazini tashkil etish boʻyicha chora-tadbirlar kompleksini amalga oshirsin; Oʻzbekiston Respublikasi Tashqi iqtisodiy aloqalar, investitsiyalar va savdo vazirligi, Tashqi ishlar vazirligi bilan birgalikda uch oy muddatda mashhur mutaxassis va olimlarni institutda ishlashga va dars berishga jalb qilish, stajirovkalarni tashkil etish va mutaxassislarni tayyorlash, birgalikda oʻquv va tadqiqot dasturlarini amalga oshirish maqsadida Toshkent davlat stomatologiya instituti uchun xorijiy mamlakatlarning ilgʻor ixtisoslashtirilgan universitet va institutlaridan texnik hamkor belgilash boʻyicha chora-tadbirlar kompleksini ishlab chiqsin va joriy etsin. 8. Vazirlar Mahkamasi ikki hafta muddatda Toshkent davlat stomatologiya instituti faoliyatini tashkil etish boʻyicha qaror qabul qilsin, unda: Toshkent davlat stomatologiya institutini vaqtincha Toshkent tibbiyot akademiyasining Toshkent shahri, Taraqqiyot koʻchasi, 103-uyda joylashgan 3-sonli klinikasi hududida joylashishini; 2015-yildan institutning yangi binolari majmui, jumladan yotoqxona, uning filiallari qurilishini boshlash uchun moliyalash manbalari, jumladan grantlar, imtiyozli xorijiy kreditlar va boshqa budjetdan tashqari mablagʻlarni belgilagan holda joriy yilning oxirigacha zarur loyiha hujjatlarini ishlab chiqishni nazarda tutsin. 9. Toshkent davlat stomatologiya instituti moddiy-texnika bazasini mustahkamlash maqsadida Vazirlar Mahkamasi tasdiqlaydigan roʻyxat boʻyicha olib kiriladigan stomatologik asbob-uskunalar, oʻquv-laboratoriya jihozlari, kompyuter texnikasi, boshqa maxsus asbob-uskuna va inventarlar uchun 2020-yilning 1-yanvarigacha boj toʻlovlari (bojxona hujjatlarini rasmiylashtirish uchun yigʻiladigan yigʻimlar bundan mustasno) toʻlashdan ozod qilinsin. 10. Oʻzbekiston Respublikasi Moliya vazirligi va Iqtisodiyot vazirligiga 2014-yilda va keyingi yillarda Oʻzbekiston Respublikasining davlat budjeti parametrlarida Toshkent davlat stomatologiya instituti qurilish ishlarini olib borish, moddiy-texnik taʼminlash, shuningdek xorijiy tillarda adabiyotlar sotib olish, jurnal va boshqa vaqtli nashrlar, jumladan axborot-biblioteka resurslariga obuna boʻlishga maqsadli mablagʻlar, jumladan zarur kapital qoʻyilmalar limitlari ajratilishi koʻzda tutilsin. 11. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari A.I. Ikramov zimmalariga yuklansin.